**תיאטרון טלוויזיוני**

דן אוריין

ב-1993 צפיתי בהצגה יומית של **משחקים בחצר האחורית**של עדנה מזי"א בבימויו של עודד קוטלר. ההצגה "ניזונה" ממקרה אונס שנידון בשני בתי משפט וזכה לתהודה ציבורית גדולה במיוחד. תחילת הפרשה בקיץ 1988, אז התלוננה נערה בת ארבע-עשרה מקיבוץ שמרת כי נאנסה בידי אחד-עשר נערים. הצופים בהצגה היו נערות ונערים מבתי ספר בחיפה. מחוץ לתיאטרון, בסמוך לכניסת השחקנים, התקבצו כעשרים נערות מבית ספר דתי וחיכו לשחקני ההצגה, בהם כוכבי סדרת נוערידועה. הן ליוו את השחקנים בקריאות וניסו לקבל חתימות מהידוענים. באולם השמיעו הצופים הצעירים קריאות ומלמולים וגם שוחחו שיחות ערניות; הם ליוו בתנועות גוף את המוזיקה של ערן צור, במיוחד הנערים במושבים שהיו רחוקים מהמורות המשגיחות. כמה מהתלמידים "השתתפו" במשפט שבמחזה, וגם פסקו בקול רם שהאונס "הגיע" לנערה שנאנסה.

זו הייתה הפעם הראשונה שבה צפיתי בהצגת נוער שהצליחה לעניין את קהלה. חוויית הצפייה אמנם חרגה מ"כללי ההתנהגות" המקובלים באולם התיאטרון, אך המחישה את זיהויו של בן-זמננו כ"צופה תיאטרון משוחרר": צופה שמשתתף בהצגה כפרשן פעיל ויוצר סיפור עצמאי.

ראיינתי רבים מהצופים הצעירים, וגם יזמתי עבודות תלמידים שעסקו בהתקבלותה המיוחדת של ההצגה. המשותף לרוב הצופים היה הון צבור של צפייה בטלוויזיה, שהקנה להם מיומנויות בצפייה בתיאטרון. השיחות עם המחזאית, עם הבמאי ועם כמה מהשחקנים אימתו את ההשערה שמדובר גם מצד היוצרים בהצגה "טלוויזיונית". **משחקים בחצר האחורית** זכתה להצלחה גדולה בישראל, תורגמה לשפות רבות והוצגה בבלגיה, בגרמניה, באוסטריה, ברומניה, ברוסיה, באנגליה ולאחרונה גם באוסטרליה. ב-2007 היא הוצגה בבימויו של נועם שמואל, שהרחיב את השימוש באמצעים טלוויזיוניים וגם עיצב את השימושים בווידיאו. בהשפעת התעצמותו וגדילתו של השדה הטלוויזיוני בישראל ובארצות רבות, גדל מאוד מספרן של הצגות טלוויזיוניות והן מרכיב מרכזי ברפרטואר.

**תיאטרון טלוויזיוני** הוא סיכום מחקר **ראשון** על תיאטרון בעידן הטלוויזיוני. משום שאני חוקר את התיאטרון הישראלי בחרתי בהתפתחויות הרפרטואריות בישראל בשלושים השנים האחרונות. התפתחויות דומות נמצא ברפרטוארים של תיאטראות דוברי שפות זרות, כגון אנגלית, צרפתית, גרמנית ועוד.

חלקו הראשון של הספר הוא תיאור של תופעה תרבותית גלובלית חדשה ומלווה בדוגמאות מהתיאטרון הישראלי. הפרק הראשון מוקדש למשותף, לשונה ולמשתנה בדרמה (תיאטרון, קולנוע וטלוויזיה) מאמצע המאה העשרים ואילך; הפרק המרכזי מציע מתודולוגיה במחקר של השפעות הטלוויזיה על התיאטרון (ביניהן העמדת הצופה במרכז; סגנון ריאליסטי; עירוב מציאות בבדיון; שינויים בז'אנרים; דמויות-שחקנים חשובים יותר מהעלילה; ליהוק של ידוענים כשחקנים; צמצום זמן ההצגה; עריכה במקטעים; קצב מהיר; פופולריזציה; שימוש במערכות סימנים טלוויזיוניות; שיבוץ פריטים טלוויזיוניים בהצגה; ערעור על ההיררכיה התרבותית; ודיון גלוי ולפעמים בוטה בבעיות חברתיות ובגילומן של דמויות של "אחרים"); המשך הדיון בלימוד היסטורי של התפתחות הטלוויזיה בישראל והשינויים שחלו במקביל - ובמושפע - ברפרטואר ובשדה של התיאטרון; פרק מיוחד מוקדש להשוואת דרכי ההיצג השונות של "אחרים" (יהודים מזרחים, דתיים, ערבים והומוסקסואלים) בתיאטרון ובטלוויזיה בישראל.

חלקו השני של הספר מוקדש לתיאטרון נשים טלוויזיויני - להצגות של ענת גוב המחזאית ועדנה מזי"א הבמאית: **חברות הכי טובות** (1999), **ליסיסטרטה** **2000** (2001), **עקר בית** (2004), **אוי אלוהים** (2008) ו**סוף טוב** (2011) (המחזות תורגמו לאנגלית ולשפות אחרות והוצגו בהצלחה במדינות שונות).מזי"א וגוב מציעות אסתטיקה חדשה שניכרת בנרטיבים "נשיים", במבחר הדמויות ובדרכי עיצובן, בשינויים ז'אנריים, במערכות הסימנים של ההצגות ובדרכי השיח שבמחזות. שינויים אלה מטמיעים את מאפייני התרבות הטלוויזיונית, בעיקר על הבמות ה"גדולות"; ומנגד נוצרה, בעיקר בשוליים של השדה הטלויזיוני, אופוזיציה "מתגוננת" ומחדשת, אנטי-טלוויזיונית במוצהר, שאליה מחלחלים מאפיינים טלוויזיוניים.

**תיאטרון טלוויזיוני** פונה לקהלים רחבים של חוקרים ותלמידים שמתעניינים בשינויים שחלו ברפרטואר הדרמטי הגלובלי משנות התשעים ואילך, בשינויים שחלו בתרבות הישראלית ובמיוחד בדיון הציבורי בישראל. למרות היותו סיכום מחקר (של רפרטואר עשיר ומגוון) הוא כתוב במכוון בשפה בהירה נטולת ז'רגון.

**תוכן עניינים**

תודות

מבוא

השפעות הטלוויזיה על התיאטרון

1. דרמה: משותף, שונה ומשתנה
2. השפעות הטלוויזיה על התיאטרון
3. היסטוריה: מ**אדי קינג** (1975) ל**זגורי אימפריה** (2014)
4. שדה התיאטרון בישראל בעידן הטלוויזיוני
5. "אחרים" על הבמה ועל המרקע

עדנה מזי"א וענת גוב

1. **משחקים בחצר האחורית**(1993)
2. תיאטרון נשים טלוויזיוני: **חברות הכי טובות**(1999, 2006, 2009, 2013)
3. קומדיית המצבים התיאטרונית: **ליסיסטרטה 2000** (2001), **עקר בית** (2004), **אוי אלוהים** (2008)
4. **סוף טוב**(2011)

תיאטרון טלוויזיוני

הערות

ביבליוגרפיה

מפתח